text: Pia K. om teaterboykot: Latterligt
  21 januar 2016 kl. 18.58
  Pia Kjærsgaard, formand for folketinget og stifter af Dansk Folkeparti, mener, at teatre går glip af mange gæster – for at være politisk korrekte.
  Kolding-teatret Mungo Park har fået nej tak fra fem teaterforeninger i Syd- og Sønderjylland til deres næste forestilling, som handler om Dansk Folkeparti.
  - Jeg synes, det er latterligt, og jeg forstår det slet ikke, siger Pia Kjærsgaard torsdag til TV SYD.
  - Jeg fik den tanke, at hvis nu Mungo Park er rigtig onde ved Dansk Folkeparti og sviner os til, så kunne det måske være, at de gerne ville have forestillingen.
  Mungo Park har allerede næsten udsolgt til de første forestillinger.
  - Der er nogle forestillinger, de selv vil have på. Hvor de også skal bevise noget. Måske noget venstreorienteret politisk teater. Det tager de så med, og så får de noget støtte for det. Det her er bare en dårlig undskylding.
  